ཀྲུང་གོ་དང་ཨུ་རུ་སུའི་ས་གནས་མཉམ་ལས་ཀྱི་ལོ་རྒྱུས་རིང་བ་དང་།དེ་ནི་རྒྱལ་ཁབ་གཉིས་པོའི་དངོས་སྒྲུབ་མཉམ་ལས་ཀྱི་ཁ་གསབ་གལ་ཆེན་ཞིག་ཡིན་ཞིང་།ཉེ་ལམ་ལོ་ཤས་རིང་གོང་འཕེལ་དེ་བས་མགྱོགས་པོ་བྱུང་ཡོད།རྒྱལ་ཁབ་གཉིས་པོའི་ས་གནས་མཉམ་ལས་ཀྱི་ཟམ་ཁའི་བཙན་རྫོང་ལྟ་བུ་ཡིན་པའི་ངོས་ནས།ཀྲུང་གོ་དང་ཨུ་རུ་སུའི་རྒྱང་ཤར་གསར་སྤེལ་མཉམ་ལས་ལ་གྲུབ་འབྲས་མངོན་གསལ་དོད་པོ་ཐོབ་ཡོད་པ་དང་།དེ་ཉིད་རྒྱལ་ཁབ་གཉིས་པོའི་ས་གནས་མཉམ་ལས་ཀྱི་མིང་བྱང་ཞིག་ལ་གྱུར་ཡོད།མིག་སྔར།ཀྲུང་གོ་དང་ཨུ་རུ་སུའི་ས་གནས་མཉམ་ལས་སྤེལ་རེས་ལོ་གཉེར་བ་དང་བསྟུན་ནས།རྒྱལ་ཁབ་གཉིས་པོའི་ས་གནས་མཉམ་ལས་ཀྱི་སྤྲོ་སེམས་སྔར་བས་སྐུལ་སློང་ཐུབ་ཡོད་པ་དང་།ཁྱབ་ཁོངས་དང་ས་ཁོངས་ཁྱོན་ཡོངས་ལ་ཐེབས་པའི་ཕྱོགས་སུ་གོང་འཕེལ་འགྲོ་བཞིན་ཡོད།སྐབས་འདིའི་ཤར་ཕྱོགས་དཔལ་འབྱོར་གླེང་སྟེགས་ཀྱི་བརྗོད་དོན་གཙོ་བོ་ནི་རྒྱང་ཤར་ལ་གོ་སྐབས་དེ་བས་མང་བ་ཡོད་ཅེས་པ་དེ་ཡིན།མི་རྣམས་ནས།ཀྲུའུ་ཞི་ཞི་ཅིན་ཕིང་གི་ད་ཐེངས་ཀྱི་འཚམས་འདྲིས་ཨ་ཤེ་ཡ་བྱང་ཤར་གྱི་ཞི་བདེ་བརྟན་ལྷིང་དང་ས་ཁོངས་མཉམ་ལས་ལ་ཀྲུང་གོའི་གསོན་ཤུགས་སྣོན་རྒྱུ་དང་།རྒྱུད་གཅིག་ལམ་གཅིག་འཛུགས་སྐྲུན་དང་ཡོ་རོབ་དང་ཨ་ཤེ་ཡའི་དཔལ་འབྱོར་མནའ་འབྲེལ་འཛུགས་སྐྲུན་གྱི་འབྲེལ་མཐུད་ལ་སྔར་བས་སྐུལ་འདེད་གཏོང་བ་དང་བསྟུན་ནས་ས་ཁུལ་དེ་གའི་གོང་འཕེལ་ལ་ཀྲུང་གོའི་གོ་སྐབས་དེ་བས་མང་བ་ཐོབ་རྒྱུའི་རེ་འགུག་བྱེད་བཞིན་ཡོད་པ་རེད།